Söyüşün
Söyüşün, ey nəciblər, söyüşün! 
Fəxri-millət ədiblər, söyüşün!

Söyüşün, görsənə şücaətiniz, 
Söyüşün, vazeh ola qeyrətiniz, 
Söyüşün, kəşf ola nəcabətiniz, 
Söyüşün, artıq ola hörmətiniz! 
Söyüşün, ey nəciblər, söyüşün! 
Fəxri-millət ədiblər, söyüşün!

Çünki yoxdur bir özgə sənətiniz, 
Həcv satmaq olub ticarətiniz,
Pul qazanmaq olarsa niyyətiniz, 
Gərək hökman ola rəqabətiniz.
Söyüşün, ey nəciblər, söyüşün! 
Fəxri-millət ədiblər, söyüşün!

Yazılar aləmin bazar eləyin, 
Ərsəni bir-birinə dar eləyin, 
Bir-birin səbnədən kənar eləyin, 
Nə xəcalət çəkin, nə ar eləyin. 
Söyüşün, ey nəciblər, söyüşün! 
Fəxri-millət ədiblər, söyüşün!

Hər kimin xılt olursa xununda, 
Şübhə yoxdur onun cünunda,
Nə ola kuzəni dərununda,
Əsəri görsənir birununda.
Yəni siz ey nəciblər, söyüşün! 
Fəxri-millət ədiblər, söyüşün!
Şeirlər